CELEX: 32012R1168
Language: hu
Date: 2012-12-12 00:00:00
Title: Az Európai Parlament és a Tanács 1168/2012/EU rendelete ( 2012. december 12. ) az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 1225/2009/EK tanácsi rendelet módosításáról

14.12.2012   
            
            
               HU
            
            
               Az Európai Unió Hivatalos Lapja
            
            
               L 344/1
            
         AZ EURÓPAI PARLAMENT ÉS A TANÁCS 1168/2012/EU RENDELETE
   (2012. december 12.)
   az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 1225/2009/EK tanácsi rendelet módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (2) bekezdésére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   rendes jogalkotási eljárás keretében (1),
   mivel:
   
               (1)
            
            
               A C 249/10. P. sz. ügyben (2) a Bíróság kimondta, hogy az 1225/2009/EK tanácsi rendelet (3) 17. cikkében meghatározott mintavételi gyakorlat nem alkalmazható a piacgazdasági elbánás iránti kérelmeknek az említett rendelet 2. cikke (7) bekezdésének c) pontja alapján történő elbírálása céljából.
            
         
               (2)
            
            
               A Bíróság ítélete alapján a Bizottságnak meg kellene vizsgálnia a minta részét nem képező együttműködő exportáló gyártók által benyújtott valamennyi piacgazdasági elbánás iránti kérelmet, akkor is, ha az együttműködő gyártók száma nagy. Ugyanakkor ez a gyakorlat aránytalanul nagy adminisztratív terhet róna az uniós vizsgálati hatóságokra. Ezért az 1225/2009/EK rendeletet módosítani kell.
            
         
               (3)
            
            
               Megjegyzendő továbbá, hogy a Kereskedelmi Világszervezet szabályai alapján lehetőség van az 1225/2009/EK rendelet 17. cikkében meghatározott mintavételi gyakorlat alkalmazására az egyéni piacgazdasági elbánás iránti kérelmeknek az említett rendelet 2. cikk (7) bekezdésének c) pontja alapján történő elbírálása céljából. A Kereskedelmi Világszervezet Vitarendezési Testülete ezért például a DS405 vitában (Európai Unió – egyes Kínából származó lábbelikre vonatkozó dömpingellenes intézkedések (4), 2012. február 22-én elfogadott jelentés) úgy ítélte meg, hogy Kína nem bizonyította, hogy az Unió ellentétesen cselekedett volna a dömpingellenes megállapodás 2.4. és 6.10.2. cikkével, a Kínára vonatkozó csatlakozási jegyzőkönyv 15. bekezdése a) pontjának ii. alpontjával, valamint a Kína csatlakozására vonatkozó munkacsoporti jelentés 151. e) és f) pontjával azáltal, hogy nem vizsgálta meg az eredeti vizsgálat során a mintába be nem került, együttműködő kínai gyártók piacgazdasági elbánás iránti kérelmét.
            
         
               (4)
            
            
               Ezért ezen előzményeket figyelembe véve, valamint a jogbiztonság okán megfelelőnek tűnik bevezetni egy olyan rendelkezést, amely egyértelművé teszi, hogy az a döntés, miszerint a vizsgálatot az 1225/2009/EK rendelet 17. cikke alapján történő mintavétel útján a felek egy korlátozott számára kell szűkíteni, azon felekre is vonatkozik, amelyek az említett rendelet 2. cikke (7) bekezdésének b) és c) pontja szerinti vizsgálat alatt állnak. Következésképpen egyértelművé kell tenni, hogy azon exportáló gyártók tekintetében, akik nem képezik a minta részét, nem kell az említett rendelet 2. cikke (7) bekezdésének c) pontja szerinti elbírálást megtenni, kivéve, ha ezen gyártók a 17. cikkének (3) bekezdése szerint egyedi vizsgálatot kérnek, amelynek a Bizottság helyt is ad.
            
         
               (5)
            
            
               Továbbá egyértelművé kell tenni, hogy az 1225/2009/EK rendelet 17. cikkének megfelelően jelentkező, de a vizsgálati körbe fel nem vett exportőrök vagy gyártók behozatalaira alkalmazandó dömpingellenes vám nem haladhatja meg a mintában szereplő felekre nézve megállapított dömpingkülönbözet súlyozott átlagát, függetlenül attól, hogy az ezen felekre a rendes értéket az említett rendelet 2. cikkének (1)–(6) bekezdése vagy 2. cikke (7) bekezdésének a) pontja alapján állapították-e meg.
            
         
               (6)
            
            
               Végül az 1225/2009/EK rendelet 2. cikke (7) bekezdésének c) pontja szerinti elbírálásra biztosított három hónapos határidő nem bizonyult betarthatónak a gyakorlatban, különösen azon eljárásokban, ahol az említett rendelet 17. cikke szerinti mintavétel alkalmazására kerül sor. Ezért ezt a határidőt meg kell hosszabbítani.
            
         
               (7)
            
            
               A jogbiztonság érdekében, valamint a jó közigazgatás elve alapján biztosítani kell, hogy az 1225/2009/EK rendelet e rendeletben előírt módosításai a lehető legrövidebb időn belül alkalmazandóak legyenek valamennyi új és valamennyi folyamatban lévő vizsgálat során.
            
         
               (8)
            
            
               Az 1225/2009/EK rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   Az 1225/2009/EK rendelet a következőképpen módosul:
   
               1.
            
            
               A 2. cikk (7) bekezdése a következőképpen módosul:
               
                           a)
                        
                        
                           A c) pont utolsó előtti mondatában az „A vizsgálat megkezdésétől számított három hónapon belül” szövegrész helyébe a „Rendes esetben a vizsgálat megkezdésétől számított hét hónapon belül, de minden esetben legkésőbb nyolc hónapon belül” szövegrész lép.;
                        
                     
                           b)
                        
                        
                           A bekezdés a következő ponttal egészül ki:
                           
                                       „d)
                                    
                                    
                                       Amennyiben a Bizottság a 17. cikknek megfelelően a vizsgálatának körét korlátozza, akkor az e bekezdés b) és c) pontja szerinti döntés a vizsgálatban részt vevő felekre, valamint a 17. cikk (3) bekezdése alapján egyedi elbánásban részesült gyártókra korlátozódik.”;
                                    
                                 
                     
         
               2.
            
            
               A 9. cikk (6) bekezdésében az első mondat helyébe a következő lép:
               „Amennyiben a Bizottság a 17. cikknek megfelelően a vizsgálatának körét korlátozza, a 17. cikknek megfelelően jelentkező, de a vizsgálati körbe fel nem vett exportőrök vagy gyártók behozatalaira alkalmazandó dömpingellenes vám nem haladhatja meg a mintában szereplő felekre nézve megállapított dömpingkülönbözet súlyozott átlagát, függetlenül attól, hogy az ezen felekre a rendes értéket 2. cikk (1)–(6) bekezdése vagy a 2. cikk (7) bekezdésének a) pontja alapján állapították-e meg.”.
            
         2. cikk
   Ezt a rendeletet 2012. december 15-től kezdődően valamennyi új és valamennyi folyamatban lévő vizsgálatra alkalmazni kell.
   3. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2012. december 12-én.
      
         
            az Európai Parlament részéről
         
         
            az elnök
         
         M. SCHULZ
      
      
         
            a Tanács részéről
         
         
            az elnök
         
         A. D. MAVROYIANNIS
      
   
   
      (1)  Az Európai Parlament 2012. október 25-i álláspontja (a Hivatalos Lapban még nem tették közzé) és a Tanács 2012. december 6-i határozata.
   
      (2)  A C-249/10 P – Brosmann Footwear (HK) és mások kontra Tanács ügyben 2012. február 2-én hozott ítélet.
   
      (3)  HL L 343., 2009.12.22., 51. o.
   
      (4)  A WTO Vizsgálóbizottságának jelentése, WT/DS405/R, 2011. október 28.